Росдае ГIуриб-илан цIар лъун буго росу «ГIураб» мехалъ. ГIуриб росу буго: «Щулалъи» ва «Цеберохь» мугIрузда гьоркьоб. Росдал ракьазул гIорхъи буго Текьадирелги, Гьакьадерилги, КъехIдерилги ва Датназулги росабигун. Росулъ руго 30 гIанасел тухумал. Гьезда гьоркьор кIудияздаса ккола: «ДибирасулгIалилал», «ГIашатилал», «Гьанхъадерилал», «МутIагьирасулал», «Алдухилал», «ЧIанкIалал», «Тидурилал», «Донолал». ГIурисел руго хурзал рекьун, ахал гIезарун, гIи боцIцIи хьихьун, хIалтизе махщел бугел гIадамал. Гьаниб бекьула цIоросаролъ, гьоло, картошка. ГIурисез жигараб гIахьаллъи гьабуна Дагъистаналда ва Россиялда рукIарал тарихиял лъугьа-бахъиназулъ: Надир Шагь щущад-виххизавиялъулъ I742 с., Кавказалъул рагъулъ I828-I859 с., ГIурус - Турциялъул рагъда I877-I878 с., ГIурус - Япониялъул рагъда I904-I905 с., ТIоцебесеб дунялалъул рагъда I9I4-I9I8 с., Гражданский рагъда I9I8-I920 с.